b'\n_START_ARTICLE_\nAugust\n_START_SECTION_\nCezarov nasljednik\n_START_PARAGRAPH_\n_NEWLINE_August je ro\xc4\x91en u Rimu, pravim imenom Gaj Oktavije Turin (lat. Gaius Octavius Thurinus). Njegov otac, tako\xc4\x91er Gaj Oktavije, potje\xc4\x8de iz \xc4\x8destite, iako ne previ\xc5\xa1e istaknute obitelji, a bio je na funkciji namjesnika Makedonije prije smrti 59. pr. Kr. Njegova majka Acija bila je ne\xc4\x87akinja tada rimskog vojskovo\xc4\x91e, a kasnije i diktatora, Gaja Julija Cezara, k\xc4\x87er njegove sestre Julije._NEWLINE_Nakon o\xc4\x8deve smrti njegova majka se udala za Lucija Marcija Filipa, koji \xc4\x87e gotovo odmah nakon vjen\xc4\x8danja postati konzul. O svom "novom" ocu budu\xc4\x87em caru \xc4\x87e ostati samo lijepe uspomene \xc5\xa1to potvr\xc4\x91uju njegove darovnice i pokloni ostarjelom o\xc4\x8duhu nakon \xc5\xa1to je Oktavijan preuzeo vlast u Rimu. Kada je imao 12 godina preminula mu je baka Julija i budu\xc4\x87i August je imao \xc4\x8dast odr\xc5\xbeati govor. To je izvr\xc5\xa1io tako dobro da ga je zamijetio bakin brat Julije Cezar koji je tada bio bez djece. Kada se 49. godine pr. Kr. Cezar pobunio i osvojio Rim on poziva Augusta i daje mu prve dr\xc5\xbeavne du\xc5\xbenosti iako on ima samo 15 godina. Dvije godine potom (46. pr. Kr.) Cezar ga poziva da mu se pridru\xc5\xbei u vojnom pohodu u Hispaniji. Tijekom puta Oktavijanov brod je potonuo, a on sam, s malenim brojem pre\xc5\xbeivjelih, dospio je na neprijateljsko podru\xc4\x8dje. Njegov uspje\xc5\xa1an proboj do Cezara je iznenadio rimskog diktatora u \xc4\x8dijim je o\xc4\x8dima August naglo porastao. Nakon tamo\xc5\xa1nje pobjede i povratka u Rim, Julije Cezar shva\xc4\x87aju\xc4\x8di nu\xc5\xbenost daljnjeg \xc5\xa1kolovanja svog potencijalnog nasljednika \xc5\xa1alje ga zajedno s politi\xc4\x8dkim talentiranim Gajom Mecenom i vojno talentiranim Agripom na podru\xc4\x8dje dana\xc5\xa1nje Albanije. Tamo Oktavijan dobiva posljednji poklon od praujaka Julija Cezara kada ga ovaj 44 godine pr. Kr. progla\xc5\xa1ava drugim \xc4\x8dovjekom u dr\xc5\xbeavi (glavni pomo\xc4\x87nik rimskog diktatora). Nedugo potomu Oktavijanov je dobro\xc4\x8dinitelj ubijen._NEWLINE_Protivno savjetima majke i tamo prisutnih vojnih \xc4\x8dasnika August na vijest o Cezarovoj smrti ide u Italiju kako bi preuzeo "o\xc4\x8devo" nasljedstvo po\xc5\xa1to ga je ovaj proglasio svojim glavnim nasljednikom. Njegov dolazak pozdravio je Senat koji se nadao ovog mladi\xc4\x87a, "sina" i nasljednika u vojsci popularnog Cezara upotrijebiti protiv vojska cezarovih ubojica i Antonija. Na op\xc4\x87e iznena\xc4\x91enje senatora August \xc4\x87e tijekom sljede\xc4\x87ih 14 godina najprije izigrati njih, potom cezarove ubojice Kasija i Bruta, vlastite suradnike Seksta Pompeja i Lepida, a na kraju i samog proslavljenog generala Marka Antonija.\n_START_SECTION_\nAugustove najzna\xc4\x8dajnije titule\n_START_PARAGRAPH_\nDok je tijekom gra\xc4\x91anskog rata Oktavijan bio nemilosrdan prema protivnicima \xc5\xa1to je dovelo do stvaranja mr\xc5\xbenje obi\xc4\x8dnog stanovni\xc5\xa1tva prema okrutnom vo\xc4\x91i nakon pobjede on postaje milostiv davaju\xc4\x87i oproste gotovo svima (Cezarion je bio izuzetak). Kao veliki politi\xc4\x8dar on tada zna da treba pridobiti srca stanovni\xc5\xa1tva kako bi mogao nastaviti vladati._NEWLINE_Prve tri godine nakon rata Oktavijan, koji se jo\xc5\xa1 od doba svoga testamentarnog usvajanja voli nazivati Cezar (zbog promid\xc5\xbebene snage ovog imena), nastavlja vladati kao tijekom rata s minimalnim obzirom na kr\xc5\xa1enje zakona. Tada 27. godine pr. Kr. na iznena\xc4\x91enje stanovni\xc5\xa1tva on vra\xc4\x87a Senatu nadzor nad vojskom i provincijama. To davanje ipak nije bilo bez jamstava po\xc5\xa1to je te, kao i prethodnih godina, Oktavijan bio konzul, \xc5\xa1to ga je \xc4\x8dinilo prakti\xc4\x8dki nedodirljivim. Tako\xc4\x91er njegova politi\xc4\x8dka baza se i dalje nalazila me\xc4\x91u bespogovorno vjernim vojnicima kao i svima onima koji su imali ekonomske ili politi\xc4\x8dke koristi od njega tijekom gra\xc4\x91anskog rata._NEWLINE_Da bi se rije\xc5\xa1ila ova situacija tijekom sije\xc4\x8dnja 27. pr. Kr. Senat Oktavijanu dodjeljuje naslove Augustus i Princeps. U prijevodu zna\xc4\x8denje prve je uzvi\xc5\xa1eni, a druge prvak. Prije Oktavijana naslov Princeps su dobivali stariji, veoma po\xc5\xa1tovani senatori \xc4\x8dija imena su se uvijek pisala prva u popisima \xc4\x8dlanova Senata. Tako\xc4\x91er se ova titula davala osobama koje su se iskazale u slu\xc5\xbeenju dr\xc5\xbeave. Zbog ta dva razloga on je zavolio te naslove kao i tre\xc4\x87i, onaj imperatora, koji se do tada koristio samo za vojne pobjednike, a koji je Oktavijan zaslu\xc5\xbeio tijekom gra\xc4\x91anskog rata. Kako je na kraju trebao ipak izabrati u slu\xc5\xbebenim dokumentima izdanim nakon 27. pr. Kr. kao njegovo ime se uvijek navodi Imperator Caesar August._NEWLINE_Nakon smrti pontifexa maximusa (vrhovnog sve\xc4\x87enika) Marka Lepida 13. pr. Kr. Oktavijan dobiva i ovu naslov koji \xc4\x87e se dodjeljivati svim rimskim carevima do 376. godine kada prelazi u ruke papa koji ga imaju sve do dana\xc5\xa1njih dana.\n_START_SECTION_\nNovi politi\xc4\x8dki sistem\n_START_PARAGRAPH_\nKada je 27. pr. Kr. August prepustio sve polo\xc5\xbeaje koje je dr\xc5\xbeao od doba gra\xc4\x91anskog rata (osim onog konzula) Senat se na\xc5\xa1ao u nedoumici \xc5\xa1to u\xc4\x8diniti, tako da jedina njegova konkretna odluka postaje vra\xc4\x87anje svom vladaru svih njegovih polo\xc5\xbeaja. Bez obzira na potpunu kontrolu dr\xc5\xbeave Oktavijan August u potpunosti shva\xc4\x87a da ga niti narod niti Senat ne\xc4\x87e prihvatiti kao nekog isto\xc4\x8dnog apsolutisti\xc4\x8dkog monarha nego da postoji nu\xc5\xbenost stvaranja dogovora o podjeli vlasti kako bi se sa\xc4\x8duvao privid opstanka republike._NEWLINE_U dogovoru koji \xc4\x87e uslijediti August priznaje Senat kao najvi\xc5\xa1i dr\xc5\xbeavni organ od kojeg potje\xc4\x8de sva vlast u Rimu. Da to ne bi ostale samo prazne rije\xc4\x8di, princeps (u ovom slu\xc4\x8daju August) \xc4\x87e dobivati vremenski ograni\xc4\x8den mandat vladanja. Nakon isteka razdoblja za koje je bio izabran Senat ima ovlast izglasati novi mandat dotada\xc5\xa1njem princepsu ili postaviti nekog drugog na tu du\xc5\xbenost. Tako\xc4\x91er u slu\xc4\x8daju smrti princepsa, bez obzira na njegovu oporuku, on ne\xc4\x87e dobiti svog nasljednika do trenutka kada ga Senat izabere. Posljednja to\xc4\x8dka ovih Augustovih ustupaka postaje mogu\xc4\x87nost Senata da bilo kada opozove princepsa. Tu mogu\xc4\x87nost \xc4\x87e kasnije iskoristiti rimski Senat kako bi opozvao mandat dan Neronu i Maksiminu_NEWLINE_Senat \xc4\x87e s druge strane tijekom ovog dogovora iz 27. i potom 23. pr. Kr. prepustiti polo\xc5\xbeaje princepsa, de facto tribuna i rimskog cenzora, vojnog zapovjednika grada Rima, vrhovnog vojnog zapovjednika i glavnog prokonzula. Osim potpuno jasne kontrole nad rimskom vojskom ostali naslovi davali su Augustu mogu\xc4\x87nost veta u Senatu, dopu\xc5\xa1tenje da sjedi izme\xc4\x91u dva konzula i nosi fasces, saziva Senat, kontrolira izbore i mogu\xc4\x87nost da govori prvi na sjednicama. Nakon nekoliko godina mira Senat je sa zadovoljstvom dao te sve naslove Oktavijanu iz \xc4\x8distog straha od mogu\xc4\x87eg budu\xc4\x87eg gra\xc4\x91anskog rata, ako bi ga se oborilo. Augustova mo\xc4\x87 \xc4\x87e do\xc4\x87i do svog vrhunca kada on 23. pr. Kr. le\xc5\xbei te\xc5\xa1ko bolestan u o\xc4\x8dekivanju smrti. Na op\xc4\x87e iznena\xc4\x91enje svih koji su mislili da je njegov osobni cilj uspostava monarhije on na svojoj samrtnoj postelji dr\xc5\xbeavne dokumente daje svom konzulskom kolegi, dok prsten daruje generalu Agripi.  Tim potezom on se bio odrekao svoga zeta zbog \xc4\x8dega dobiva gotovo mitske karakteristike u tada\xc5\xa1njoj dr\xc5\xbeavnoj promid\xc5\xbebi. Kada nakon ozdravljenja on odbija ponovno biti konzul za sljede\xc4\x87u godinu u Rimu dolazi do gra\xc4\x91anskih nemira kojima je tamo\xc5\xa1nje stanovni\xc5\xa1tvo sprije\xc4\x8dilo bilo koga drugog da postane konzul na Augustovom mjestu. Ako ne ranije, tada su i najvatreniji republikanci u Senatu shvatili narodnu ljubav prema princepsu i \xc4\x8dinjenicu da se nalaze u njegovoj potpunoj mo\xc4\x87i. Kao znak po\xc5\xa1tovanja, August je 5. velja\xc4\x8de 2. pr. Kr. progla\xc5\xa1en za patris patriae (oca domovine).\n_START_SECTION_\nNarod\n_START_PARAGRAPH_\nRimski narod je istinski volio svoga Augusta. Za tu ljubav mo\xc5\xbeemo na\xc4\x87i vi\xc5\xa1e nego dovoljno razloga koje je ovaj politi\xc4\x8dki spretan vladar stvarao. Te manipulacije mo\xc5\xbeemo vidjeti jo\xc5\xa1 tijekom gra\xc4\x91anskog rata kada 32 godine pr. Kr. August protuzakonita dolazi do testamenta Marka Antonija kako bi dobio narodno podr\xc5\xa1ku za svoj rat. Kako je u testamentu pisalo da rimski heroj i general Marko Antonije \xc5\xbeeli biti pokopan uz egipatsku kraljicu Kleopatru narod ga je u afektu proglasio izdajnikom i zakunuo se na vjernost Augustu (a ne rimskoj dr\xc5\xbeavi\xc2\xa0!!) Nakon pobjede u ratu i dolaska mira malo iz straha zbog njegovih okrutnosti tijekom rata, malo iz zahvalnosti za ponovni dolazak mira prvi put nakon 20 godina Senat i narod mu je dodjeljivao bezbroj titula. Neke od njih je prihva\xc4\x87ao nakon prvobitno \xc5\xbeestokog odbijanja, dok je druge definitivno odbio \xc4\x8dime uspijeva stvoriti sliku sebe kao skromne osobe koja se \xc5\xbertvuje za dr\xc5\xbeavu._NEWLINE_Tu sliku on je htio uvijek zadr\xc5\xbeati znaju\xc4\x87u veoma dobro da mu daje popularnost u narodu. U skladu s tom politikom nakon obje drasti\xc4\x8dne ustavne promjene u njegovu korist 27. i 23. pr. Kr. on bi napustio Italiju i krenuo u inspekciju provincija dok se stvari ne slegnu._NEWLINE_Osim tih \xc4\x8disto politi\xc4\x8dko-manipulativnih igara August je stvarno radio za boljitak svog stanovni\xc5\xa1tva. Nakon \xc5\xa1to mu je Senat dao upravljanje dostavom hrane za Rim glavni grad vi\xc5\xa1e nije imao nikakve probleme u svezi s tim. Gradnja velikog broja cesta, vodovoda i termi tijekom njegove vladavine je tako\xc4\x91er svima upadala u o\xc4\x8di. Tu du\xc5\xbenost kao i mnoge sli\xc4\x8dne on je prihvatio "protivno svojim \xc5\xbeeljama" tek kada mu ih je Senat uvalio zbog nedostatka novca. August s druge strane je veoma rijetko patio od toga po\xc5\xa1to ima potpunu politi\xc4\x8dku i ekonomsku kontrolu nad Pirinejskim poluotokom, Bliski Istokom, Egiptom i Galijom. O svim tim va\xc5\xbenijim radovima koje financira iz "vlastitog d\xc5\xbeepa" on izdaje malene novine kako bi stanovni\xc5\xa1tvo za njih znalo. Sli\xc4\x8dnu sudbinu do\xc5\xbeivljavaju i financijske krize kada dr\xc5\xbeavi zatreba novca o \xc4\x8demu su nam i ostali zapisi. S druge strane nigdje se ni\xc5\xa1ta ne navodi o trenucima kada on posu\xc4\x91uje novac od dr\xc5\xbeave..._NEWLINE_U usporedbi s republikanskim dobom tijekom njegove vladavine provincije do\xc5\xbeivljavaju ekonomski procvjet prakti\xc4\x8dkim nestankom korupcije. Tijekom Rimske republike guverneri koji upravljaju provincijama znaju da tijekom svog mandata od nekoliko godina moraju skupiti dovoljno novca za nastavak politi\xc4\x8dke karijere u Rimu. Sada je s tom tradicijom u potpunosti prekinuto po\xc5\xa1to guverneri ovise u Augustu. U slu\xc4\x8daju njihovog naglog boga\xc4\x87enja dok se nalaze u provinciji njima prijeti istraga i mogu\xc4\x87e pogubljenje._NEWLINE_Svi ti razlozi zajedno dovode postepeno me\xc4\x91u obi\xc4\x8dnim pukom do mistifikacije Augusta kojemu se kasnije i dodjeljuje titula oca domovine. S druge strane zbog mira i naglog ekonomskog procvata tijekom njegove vladavine za epohu 30 pr. Kr. - 14. se zna upotrijebiti i pojam Pax Augusta.\n_START_SECTION_\nVeliki nepotist\n_START_PARAGRAPH_\nBez obzira na velike politi\xc4\x8dke sposobnosti, August je bio nepotist. U njegovom pogledu na svijet nakon Cezara uvijek mora biti Cezar. Ta sklonost se po\xc4\x8dela ukazivati jo\xc5\xa1 po\xc4\x8detkom njegove vladavine kada on 25. pr. Kr. udaje svoju jedinu k\xc4\x87er Juliju za Marcela, sina svoje sestre Oktavije, koji tako uskoro postaje njegov nasljednik. Nakon njegove smrti tu du\xc5\xbenost preuzima general Marko Vipsanije Agripa, veliki Augustov prijatelj iz doba gra\xc4\x91anskog rata. Kada su nakon Marcelove smrti nove generacije iz njegovog obiteljskog kruga postale punoljetne one dobivaju sve najpopularnije dr\xc5\xbeavne du\xc5\xbenosti kako bi postali poznati. Jedina po njih negativna pojava tog Augustovog razmi\xc5\xa1ljanja je nu\xc5\xbenost \xc5\xbeenidbe unutar obiteljskog kruga. Tako 20. pr. Kr. Agripa i budu\xc4\x87i car Tiberije (sin Augustove \xc5\xbeene Livije) dobivaju zadatak i\xc4\x87i u isto\xc4\x8dne provincije kako bi prisilili Parte da vrate obilje\xc5\xbeja rimske vojske osvojena tijekom Krasovog debakla 53. pr. Kr. Nakon uspje\xc5\xa1no obavljenog posla Tiberije se morao o\xc5\xbeeniti za Agripinu k\xc4\x87er poslije \xc4\x8dega postaje slavni general koji osvaja Alpe zajedno sa svojim bratom Druzom (koji je o\xc5\xbeenio k\xc4\x87er Augustove sestre). Augustov o\xc4\x8dekivani nasljednik Gaj Cezar je tako\xc4\x91er bio prisiljen o\xc5\xbeeniti se za potomkinju careve sestre Oktavije. Neupitna \xc4\x8dinjenica za posljednjih 30 godina vladavine ovog cara postaje da nitko ne mo\xc5\xbee dr\xc5\xbeati popularne dr\xc5\xbeavne du\xc5\xbenosti ako ne spada u njegov obiteljski krug._NEWLINE_Jedini konkretni debakl ove politike postaje politi\xc4\x8dar i general Var, unuk Augustove sestre Oktavije, koji je tako\xc4\x91er o\xc5\xbeenio unuku od Oktavije. Ovaj general \xc4\x87e 9. biti potpuno potu\xc4\x8den od Arminija tijekom bitke u Teutobur\xc5\xa1koj \xc5\xa1umi kada \xc4\x87e izginuti 3 rimske legije .\n_START_SECTION_\nOstav\xc5\xa1tina\n_START_PARAGRAPH_\nGledaju\xc4\x87i iz dana\xc5\xa1nje perspektive, August je otac dana\xc5\xa1nje europske civilizacije (kao \xc5\xa1to je \xc4\x86in \xc5\xa0i Huangdi za kinesku). Prije njegove vladavine, rimska dr\xc5\xbeava se nalazila gotovo 100 godina u socijalnim nemirima, gra\xc4\x91anskim ratovima i pod vla\xc5\xa1\xc4\x87u raznih diktatora (Gaj Marije, Sula, Cezar). Toj politi\xc4\x8dki oronuloj tvorevini on je svojim reformama dao jo\xc5\xa1 mnogo godina \xc5\xbeivota. U dana\xc5\xa1njem politi\xc4\x8dkom smislu najva\xc5\xbenija posljedica njegovih reformi je pre\xc5\xbeivljavanje ideje da vlast potje\xc4\x8de od naroda (republikanska ideja) po\xc5\xa1to je ona bila osnova njegovog politi\xc4\x8dkog sustava. Ako gledamo utjecaj njegovih reformi na svakodnevni \xc5\xbeivot ljudi, njegova ostav\xc5\xa1tina su policija, vatrogasci i mirovinsko osiguranje po\xc5\xa1to su oni osnovani tek tijekom njegove vladavine._NEWLINE_Gledaju\xc4\x87i iz Augustove perspektive ostav\xc5\xa1tina mu je potpuno uni\xc5\xa1tena. On je vladao 41 godinu (27. pr. Kr. - 14.), a svi njegovi potomci \xc4\x87e biti likvidirani u sljede\xc4\x87ih 54. Princepsi koji dolaze nakon njega su postepeno uni\xc5\xa1tavali njegov politi\xc4\x8dki program svojim neshva\xc4\x87anjem situacije. Tiberije odustaje od nu\xc5\xbenosti  stalnog reizbora kako bi se zadr\xc5\xbeao republikanski privid, Kaligula \xc5\xbeeli postati i de facto apsolutisti\xc4\x8dki vladar, a Klaudija izabire vojska namjesto Senata, dok Neron toliko tro\xc5\xa1i dr\xc5\xbeavno blagajnu i uni\xc5\xa1tava dr\xc5\xbeavu da je nakon njega zavr\xc5\xa1ila vladavina cijele Julijevsko-Klaudijevske dinastije. Tako\xc4\x91er svojim reformama budu\xc4\x87i carevi uve\xc4\x87avaju rimsku vojsku naru\xc5\xa1avaju\xc4\x87i tako ravnote\xc5\xbeu civilne i vojne administracije \xc5\xa1to \xc4\x87e rezultirati generalima koji se bore za carsku krunu (kriza 3 stolje\xc4\x87a). Bez obzira na koji na\xc4\x8din \xc4\x87e budu\xc4\x87i carevi dolaziti na vlast oni \xc4\x87e kao svoju titulu uvijek uzimati Augustovo ime._NEWLINE_August se i sam oku\xc5\xa1ao u pisanju, ali su nam se njegova manja djela izgubila. Me\xc4\x91u njima se nalazila jedna pjesma, knjiga epigrama, jedan autobiografski spis, biografija Druza i dr. Za povijest rimske knji\xc5\xbeevnosti va\xc5\xbean je njegov autobiografski spis u kojem je opisao svoja politi\xc4\x8dka i vojna djela. On je bio uklesa u 2 stupa pred carevim mauzolejem u RImu i prepisivan po mnogim gradovima carstva. Jedan takav prijepis prona\xc4\x91en je 1555. u Ankari urezan na mjedenim plo\xc4\x8dama na latinskom i gr\xc4\x8dkom jeziku, pa mu odatle ime "Spomenik iz Ankare" (Monumentum Ancyranum). U njegovu otkrivanju sudjelovao je hrvatski humanist Antun Vran\xc4\x8di\xc4\x87. Drugi mu je naslov, prema po\xc4\x8detku samog teksta "Djela bo\xc5\xbeanskog Augusta" (Res gestae divi Augusti). Djelo je pisano jednostavim i odmjerenim stilom.\n_START_SECTION_\nSmrt\n_START_PARAGRAPH_\nOsje\xc4\x87aju\xc4\x87i da mu se bli\xc5\xbei kraj \xc5\xbeivota August je tijekom prolje\xc4\x87a 14. godine donio odluku o naslje\xc4\x91ivanju. No, ta odluka trebala je biti donesena suptilno tako da se narod ne prepadne autokracije monarhije. Narod je htio da on za svog nasljednika proglasi popularnog Germanika (sin Tiberijevog brata Druza), ali on je to djelomi\xc4\x8dno odbio smatraju\xc4\x87i da je on s manje od 40 godina premlad za najvi\xc5\xa1u dr\xc5\xbeavnu du\xc5\xbenost. Istovremeno \xc5\xbeele\xc4\x87i urediti naslje\xc4\x91ivanje dr\xc5\xbeave na du\xc5\xbee razdoblje on za svog nasljednika progla\xc5\xa1ava Tiberija koji bi potom, prema dogovoru s Augustom, trebao postaviti Germanika za svog nasljednika. Tijekom kolovoza 14. godine Augustovo zdrastveno stanje se drasti\xc4\x8dno pogor\xc5\xa1alo pa je pozvan Tiberije kako bi kao nasljednik bio uz njega tijekom posljednjih dana \xc5\xbeivota. August je preminuo 19. kolovoza 14. godine, a njegovo posljednje rije\xc4\x8di su bile:_NEWLINE_ \xe2\x80\x9eDa li vam se svidjela moja predstava?\xe2\x80\x9d_NEWLINE_To je rekao jer je i u tom trenutku veoma dobro znao da je svojom glumom uspio prodati apsolutisti\xc4\x8dku diktaturu republikanskom Rimu._NEWLINE_Nakon smrti August je bio kremiran, a njegovi posmrtni ostaci su stavljeni u Augustov mauzolej, a sam August je uvr\xc5\xa1ten me\xc4\x91u bogove u panteon. Oni su se tamo nalazili sve do 410. godine kada su ih Goti tijekom plja\xc4\x8dke grada razasuli._NEWLINE_Kako Rim tada bez obzira na dana\xc5\xa1nje ra\xc5\xa1irene pretpostavke nije bio monarhija pro\xc4\x87i \xc4\x87e gotovo mjesec dana prije nego \xc5\xa1to \xc4\x87e Senat izglasati rezoluciju kojom Tiberije 18. rujna 14. godine postaje novi car.'